# אסף אמדורסקי

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אסף אמדורסקי (נולד בשנת 1971) - מוזיקאי וזמר ישראלי. בנו של הזמר בני אמדורסקי ונשוי לזמרת והרקדנית מיכל אמדורסקי.

## [עריכה] ביוגרפיה

עטיפת האלבום "אסף אמדורסקי"
עטיפת האלבום "מנועים שקטים"

אמדורסקי התחיל את הקריירה המוזיקלית שלו בסוף שנות ה-80 בלהקת תערובת אסקוט שם ניגן גיטרה, כאשר החברים האחרים היו הבסיסט עמיר "ג'נגו" רוסיאנו והמתופף ירמי קפלן. הלהקה הוציאה בשנת 1991 תקליט אחד שנשא את שמה וזכה לביקורות טובות אך מכירות בינוניות. בתקליט כל חברי הלהקה תרמו בכתיבת שירים ובשירה, אך אמדורסקי נחשב למוביל, בין היתר בזכות העובדה שהיה הסולן בשיר המפורסם בו, "החדר האינטימי שלי". לאחר הוצאת התקליט היחיד הלהקה התפרקה וכל חבריה פנו לקריירות יחיד מצליחות, אם כי שונות בסגנון.

בשנת 1994 אמדורסקי הוציא את תקליט הסולו הראשון שלו, שנשא את שמו. לאלבום היה צליל רוק עם נגיעות של ג'אז ומוזיקה אלקטרונית. בשירה, נגינה וכתיבה באלבום השתתפו מוזיקאים ישראליים צעירים בולטים - קרני פוסטל, זהר פרסקו, אמיר צורף, ורד קלפטר, עמיר רוסיאנו, חברי להקת רעש חיים לרוז, רע מוכיח, וג'וני שועלי וכן השחקן שולי רנד. אמדורסקי עצמו ניגן בשלל כלים: גיטרות, קלידים, כלי הקשה, מפוחית, תופים, חצוצרה וסימפולים. בין השירים הבולטים באלבום: "יקירתי", "אהבה חדשה" (שהתמונה המופיעה על עטיפת האלבום נלקחה מצילומי הקליפ לשיר) ו"חרש ביבבה".

בשנת 1995 התארח אמדורסקי באלבום הבכורה של הצמד ביקיני - חיים לרוז וקרני פוסטל, שם תרם קולות, קלידים וחצוצרה לשיר "דם זורם". באותה שנה הקליט אמדורסקי את אלבומו השני, שאופיין בצליל אחיד ורגוע וזכה לביקורות ומכירות טובות. שיריו הבולטים: "השמיים הכחולים", "מעיין", ו"הוא האמין לה".

בשנת 1999 אמדורסקי הוציא את אלבומו השלישי - "מנועים שקטים". האלבום היה אלקטרוני הרבה יותר מקודמיו וזכה לביקורות משבחות והצלחה מסחרית גדולה. הטקסטים המעולים והעמוקים ושילובם במוסיקה קליטה ונעימה הפכו את האלבום "מנועים שקטים" לאחד האלבומים שמסמלים את מה שעבר על התרבות הישראלית במעבר לאלף החדש. הלהיטים הבולטים מתוכו - "15 דקות", "רוך וקושי", "במערבולת" ו"חלום כהה" הכולל הקלטה של קולה ענבל פרלמוטר. באלבום התארחו בין השאר יהלי סובול, אביתר בנאי, אפרת בן צור והחצוצרן אבישי כהן.

בשנת 2003 הפיק, עיבד וניהל אומנותית אמדורסקי את האלבום שסימן את חזרתו של הזמר אריק סיני אל הבמה. האלבום שנקרא "נאהב עד שנמות" הכיל שני שירים עם לחניו של אמדורסקי. כמו כן ניגן באלבום על קלידים, אקורדיאון, בס, כלי הקשה, גיטרות וביצע תיכנותים. באותה שנה הוציא אמדורסקי את גרסאותיו לשירי שלמה ארצי באוסף הכפול "שירי אהבה שלי", בין השירים הבולטים באוסף שלהם העניק אמדורסקי נופך חדש: "אף פעם לא תדעי", "ירח" "שניים", "את אינך יודעת", "פעם תורי ופעם תורך", "גבר הולך לאיבוד".

בשנת 2004 עיבד והפיק מוסיקלית את הלהיט "שוב הגשם" בביצוען של הצמד שרונה ודניאלה פיק. בשיר זה ניגן אמדורסקי גם על הגיטרות, הבס והתופים, לצד שרונה פיק שניגנה על קלידים ואף הלחינה את השיר למילותיה של אימה הפיזמונאית מירית שם אור. באותה שנה עמל אמדורסקי על אלבום האולפן הכפול שלו עצמו, שיצא שנה לאחר מכן, כטעימה לאלבום ההולך וקרב, הפיק אמדורסקי מופע ענק עתיר באורחים שהתקיים באולם האנגר 11 בנמל תל אביב. המופע שנקרא "דאונטאון תל אביב" כלל את הכיוון אליו משך אמדורסקי לקראת אלבומו החדש "קדימה אחורה": שירי כיסוי למוסיקה ישראלית של שנות ה-80. במופע זה ליוו את אמדורסקי שבעה נגנים ושתי זמרות ליווי בלמעלה מ-30 שירים. בין האורחים במופע ניתן היה למצוא את שלמה ארצי, אביב גפן, ברי סחרוף, שרונה ודניאלה, מיכל אמדורסקי, ג'וני שועלי, פושטק וירמי קפלן.

בשנת 2005 אמדורסקי הוציא את "קדימה אחרוה" - אלבום כפול בו העניק אמדורסקי פרשנות עדכנית לשירים ישראלים שאהב משנות ה-80. האלבום שהפיק ביחד עם הראפר פושטק, חולק לשניים: חלקו הראשון של האלבום כלל 10 שירים שהבולטים בהם: "איציק" (נכתב על-ידי עירית לינור ובוצע במקור על-ידי פופלקס), "יום אחד" (י. גבירץ/קובי אשרת), "שובי שובי" (ח. בן זאב/ש. לוי), "אל תעזבי את תל אביב" (מיקי שביב), "אני שוכב לי על הגב" (יענק'לה רוטבליט/אריאל זילבר). חלקו השני של האלבום כלל גרסאות אינסטרומנטליות ברובן לשירים שבחלק הראשון. באלבום התארחו טובי הנגנים לתקופה: תום מוכיח, אבישי כהן וכן שרון רוטר ואשת האומן הזמרת מיכל אמדורסקי אשר שרה עמו בדואט "אתמול" (ט. גרטנר).

## [עריכה] דיסקוגרפיה

- תערובת אסקוט (1991)
- אסף אמדורסקי (1994)
- אסף אמדורסקי (1996)
- מנועים שקטים (1999)
- -Stereotypes -type B - אלבום שכל כולו מוסיקה אלקטרונית.
- לייב (2001) - הופעה חיה בעקבות האלבום "מנועים שקטים" שהוקלטה ב-27.7.2000 במועדון התיאטרון שביפו. האלבום כולל 10 רצועות מההופעה ורצועה אחת הסוגרת את האלבום שהוקלטה במיוחד לאלבום באולפן - עיבוד מחודש לשיר "והוא האמין לה". בין המשתתפים באלבום: אביתר בנאי, יעל קראוז, אבישי כהן, מושיק קופ ורונן סבו.
- 15 הדקות של אסף אמדורסקי - אוסף כפול שכלל שתי הקלטות שטרם ראו אור "עכשיו אני בא" שהוקלט בתקופת הפקת "מנועים שקטים" ולא ניכלל באלבום המקורי וניתן לשרון רוטר לאלבום הסולו שלה, ו"אהבה חדשה" שהוקלט בהופעה בברבי לפני קהל.
- פסקול הסרט - האסונות של נינה (2003), בשיתופו של שלומי שבן.
- קדימה אחורה (2005)

## [עריכה] קישורים חיצוניים

- אסף אמדורסקי - האתר הרישמי
- אתר לאלבום ההופעה של אמדורסקי
- אסף אמדורסקי, באתר MOOMA
- פורום אסף אמדורסקי
- שובה של התערובת מגזין במה

מקור: http://he.wikipedia.org../../../%D7%90/%D7%A1/%D7%A3/%D7%90%D7%A1%D7%A3_%D7%90%D7%9E%D7%93%D7%95%D7%A8%D7%A1%D7%A7%D7%99.html

קטגוריות: זמרים לפי שפה: עברית | זמרים ישראלים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש